paragraph_text: Sultan Sulejman Veličanstveni poslao je 1536. godine 8 000 osmanskih vojnika, pod Tardićevim zapovjedništvom, opsjedati klišku tvrđavu. Kako su kliški uskoci uznemiravali Bosansku krajinu, njegova se vojska stalno nalazila oko Klisa. U blizini Sinja, Murat-beg Tardić podiže dvije utvrde, kako bi presjekao dovod hrane i drugog materijala nepristupačnom Klisu. Opkoljenom Klisu u pomoć pristiže hrvatska vojska, predvođena Petrom Kružićem. Tardić ga presreće kod Solina, gdje ga je i potukao. Klis je pao 12. ožujka 1537. godine, a Tardiću je za zasluge dodijeljen naslov prvoga kliškog sandžakbega. Dao je podići klišku džamiju, koja je nosila njegovo ime.